ועדת החינוך, התרבות והספורט, כנסת 16, פרוטוקול מספר 1, 2003-03-10 11:00

ראובן ריבלין: בוקר טוב, אני מתכבד לפתוח את הישיבה הרשמית הראשונה של ועדת החינוך, התרבות והספורט של כנסת ישראל בכנסת ה-16.

ראובן ריבלין: כחבר כנסת שנבחר לשמש כשליח ציבור, תמיד ראיתי בוועדת החינוך את אחד הדברים היותר משמעותיים בעבודת הכנסת.

ראובן ריבלין: ועדת החינוך מלווה את מערכת החינוך כולה, משמשת לה לפה, וגם מבקרת את מעשיה ודרכיה.

ראובן ריבלין: החינוך הוא העתיד.

ראובן ריבלין: ישראל צופה את העתיד, משום שאנחנו עם עם כל כך הרבה עבר ויודעים שצריכים לסמוך על העתיד, ולכן נעשה כל מה שביכולתנו על מנת לדאוג לחינוך ילדינו.

ראובן ריבלין: הוועדה המסדרת בראשותו של חה"כ גדעון סער, וועדת הכנסת, בראשותו של חה"כ רוני בראון, המליצו על כך שחה"כ שלגי ישמש כיו"ר ועדת החינוך בכנסת ה-16.

ראובן ריבלין: ההליך שאנחנו מבקשים לבצע כאן הוא אישור או דחייה של ההמלצה של ועדות אלה.

ראובן ריבלין: אני מבקש להצביע.

ראובן ריבלין: מי בעד המלצת הוועדה המסדרת למנות את חה"כ אין שלגי לשמש כיו"ר ועדת החינוך לכנסת ה-16?

ראובן ריבלין: הצבעה: בעד: פה אחד נגד: אין נמנעים: אין אושר

ראובן ריבלין: הריני קובע כי חה"כ אילן שלגי נבחר פה אחד לשמש כיו"ר ועדת החינוך לכנסת ה-16.

ראובן ריבלין: אני מברך אותך על בחירתך, ובטוח שעם ישראל, החינוך בישראל וילדי ישראל הופקדו בידיים טובות, לתפארת מדינת ישראל וכנסת ישראל.

ראובן ריבלין: נא לתפוס את מקומך, אדוני יו"ר ועדת החינוך.

אילן שלגי: תודה רבה.

אילן שלגי: חה"כ ראובן רבלין, יו"ר הכנסת, חה"כ רוני בראון, יו"ר ועדת הכנסת, חברי ועדת החינוך, תודה על כך שבחרתם בי כיו"ר הוועדה.

אילן שלגי: כולנו יודעים עד כמה חשוב החינוך לכולנו, עד כמה הוא חשוב למדינה, שהרי זה הוא עתידנו.

אילן שלגי: בידינו לתרום ולעשות למען חברה טובה יותר, למען חוסן אסטרטגי למדינת ישראל, ולמען איכות חיינו וחיי הדורות הבאים.

אילן שלגי: כל אלה הם הדברים שחינוך נכון וראוי אמור לתת למדינה ולחברה.

אילן שלגי: בין היתר, בוודאי נעסוק בנושאים כמו רמת התלמיד, רמת ומעמד המורה, כולל קוד אתי למורה.

אילן שלגי: אנחנו צריכים לראות את התלמיד כלקוח של המערכת.

אילן שלגי: בוודאי נרצה לפעול לקידום ההשכלה הגבוהה והמחקר האקדמי, חינוך לערכי דמוקרטיה, ליברליזם, זכויות האדם, זכויות האזרח.

אילן שלגי: נפעל ליישום תוכנית הליבה במערכת החינוך, וגם שימור המורשת היהודית וערכי הציונות.

אילן שלגי: השקעה בתרבות הישראלית, שלאחרונה נפגעה מקיצוץ תקציבים, ונראה איך נוכל לסייע לה.

אילן שלגי: בודאי נרצה לטפח חינוך לערכים כמו מניעת אלימות, עריכ איכות הסביבה, ולנסות לגדל דור שיוכל להיות בסיס לחברה איתנה ואיכותית, כי כפי שהזכרתי בתחילת דבריי, בסופו של דבר גם החוסן האסטרטגי של מדינה תלוי באיכות וברמת החינוך שלה.

אילן שלגי: אני רוצה לספר על התוכנית שלנו לישיבות הקרובות.

אילן שלגי: כבר היום נקיים ישיבה נוספת, בשעה 12:30 בנושא מוכנות מערכת החינוך לאפשרות של התקפת טילים או פיגועים מוגברים בישראל, עקב מלחמה שתהיה בעיראק.

אילן שלגי: ביום רביעי נקיים שתי ישיבות, אחת בנושא ספורטאים מאשדוד שסירבו להגיע לשדרות , ויש להביט בזה גם בהקשר של גבול הצפון, והזמנו נציגים גם מקרית שמונה ונהרייה.

אילן שלגי: באותו יום, נקיים גם ישיבה בעניין התופעה, שלכאורה קיימת, בבית ספר צייטלין בתל-אביב, אבל ננסה להתייחס לתופעה – אם היא קיימת – במערכת בכלל.

אילן שלגי: נקיים בזמן הקרוב שני סיורים.

אילן שלגי: ביום ראשון הקרוב, ה-16 במרץ, נקיים ישיבת ועדה בחיפה, שנפגעה קשה בפיגוע טרור לפני ימים אחדים, ורוב הנפגעים הם תלמידים.

אילן שלגי: ננסה להתפצל אחרי ישיבה לא ארוכה, ולבקר תלמידים שמאושפזים בבתי חולים, ואולי גם לדבר עם תלמידים בבתי הספר.

אילן שלגי: אנחנו בודקים אפשרות לבקר, בדרך, בדאלית אל כרמל, אצל המשפחה האבלה שם.

אילן שלגי: ב-23 בחדש נבקר בשדרות, נקיים ישיבה עם גורמי החינוך שם, נבקר בבתי ספר.

אורי אריאל: האם יו"ר הוועדה המסדרת יכול להסביר ליו"ר הנכנס, שאנחנו מאחלים לו בהצלחה, שאנחנו יושבים בעוד 4 ועדות?

משולם נהרי: זו הבעיה של הקואליציה.

משולם נהרי: לנו אין את הבעיה הזו.

אילן שלגי: אני מודע לזה, לא נרשום חיסורים למי שלא יכול להגיע.

מוחמד ברכה: אני מתנצל על האיחור.

מוחמד ברכה: אדוני יו"ר הוועדה, אם בחרו בך – אני מבקש לצרף את קולי.

אילן שלגי: תודה.

אילן שלגי: נקיים עוד לפני הפגרה ישיבה בנושא המצרף והכוכבית שצריכה, או לא צריכה, להיות בתעודת הבגרות.

אילן שלגי: אני מקווה שגם נקיים כאן פגישה עם שרת החינוך בעוד שבועיים.

אילן שלגי: בקשתי כבר לארגן לנו לאחרי הפגרה סיורים למקומות הבאים: בצפון – למעלות תרשיחא וכפר הוורדים, בבקעת הירדן ובאריאל.

גדעון סער: אני רוצה לאחל לך הצלחה במילוי התפקיד וברכה נאמנה לבחירה.

גדעון סער: הערתי קודם שלא הייתי ערני בזמן הקראת סדר היום העמוס של הוועדה, על כן רציתי להעיר שבשבוע הבא, בימים שלישי ורביעי – עקב חג הפורים – לא נקיים ישיבות.

גדעון סער: בקשתי הצנועה, כיו"ר הקואליציה היא שכאשר אתם נוסעים למקומות מרוחקים – כמובן שאין לי התנגדות לזה – שיו"ר הוועדה ידאג לכך שתחזרו עד השעה 4:00 לישיבות המליאה.

יהודית גידלי: מדובר על ימי א' או ה'.

גדעון סער: לכן פתחתי ואמרתי שלא הייתי ערני.

אילן שלגי: כאשר נקיים סיורים בימים הכנסת יושבת נפעל לפי עצתך.

מרינה סולודקין: אני מאחלת הצלחה רבה לעבודת הוועדה שלנו.

מרינה סולודקין: יש לי שאלה: איפה למדת, איפה עבדת ואיך הגעת לוועדת החינוך, כי לא כולנו יודעים את פרטי הביוגרפיה שלך.

אילן שלגי: במקצועי אני משפטן, תואר שני במשפטים מאוניברסיטת תל-אביב.

אילן שלגי: הרקע החינוכי שלי הוא שהייתי קצין חינוך בצה"ל.

אילן שלגי: אני סגן אלוף במילואים כאשר השירות שלי היה כל השנים בפיקוד הגדנ"ע, ובשנים האחרונות גם בחיל החינוך, כי החילות התמזגו.

אילן שלגי: עסקתי הרבה בחינוך, בעיקר של בני נוער, וגם של חיילים.

אילן שלגי: כמו כל אחד מאתנו, החינוך חשוב לי והייתי מעורב בו.

אילן שלגי: הייתי פעיל מאוד בוועדי הורים בכל בתי הספר שבהם למדו ילדיי.

אילן שלגי: אני מאמין שכולנו יחד נוכל לתרום ולעשות למען החינוך.

טלב אלסאנע: אני מצטרף לברכות ומאחל הצלחה.

טלב אלסאנע: אני סבור שזו אחת הוועדות החשובות, ואני מתרשם מראייה שיש לך הרבה מרץ ורצון לפעול.

טלב אלסאנע: אני מאחל לך שתגשים את השאיפות האלה.

טלב אלסאנע: אני רוצה להדגיש את הערכים שציינת - וזה בנוסף למורשת היהודית - הערכים הליברליים וההומניזם, וגם הרב-גוניות של החברה, להתייחסות של הוועדה לכך שהחברה היא רב-גונית מבחינת תרבות ומורשת, והוועדה תיתן ביטוי להוויה התרבותית והחברתית בחברה.

אילן שלגי: אני בהחלט מסכים אתך.

אילן שלגי: חה"כ ברכה, בבקשה.

מוחמד ברכה: אני מברך, וגם הוספתי את קולי לבחירתך.

מוחמד ברכה: אני מאחל לך ולוועדה בהצלחה.

מוחמד ברכה: אני מציע לך, לפני שאתה מצהיר הצהרות ביום הראשון, שתיתן לעצמך איזה חודש ללמוד את התפקיד כמו שצריך.

מוחמד ברכה: יש סדר יום עמוס ליו"ר הוועדה.

מוחמד ברכה: זו הצעה ידידותית, אל תטפס על עצים גבוהים מידיי, שלא יבואו אליך אחר בטענות שהבטחת ולא קיימת.

מוחמד ברכה: לאט לאט.

אילן שלגי: חה"כ ברכה, מה שספרתי לכם פה זה לאחר ריסון עצמי.

משולם נהרי: אני מצטרף ליו"ר הכנסת וחברי הוועדה בברכות.

משולם נהרי: אני מברך שתוכל לנווט את הוועדה לטובת כלל ישראל.

משולם נהרי: מערכת החינוך אינה בדיוק בראש מעיינינו, ואני אומר את זה בלשון המעטה.

משולם נהרי: מערכת החינוך נמצאת היום בשפל שאין כמוהו, הקיצוצים שנחתו עליה לא רק שאינם מאפשרים לה להתקיים במינימום, אלא שהיום יש מצב שיש אגפים שאמורים להתפרק.

משולם נהרי: זה משפיע על רמת התלמידים, על מעמד המורה, על האלימות בבתי הספר.

משולם נהרי: היום אי אפשר לתקוף פרוייקטים, אי אפשר לתקוף בעיות קשות במערכת החינוך כשכל הזמן מקצצים.

משולם נהרי: אני חושב שוועדת החינוך זה השוט – עד כמה הוא כואב איני יודע – הוא עדיין יכול להגן מפני פגיעה במערכת החינוך.

משולם נהרי: לשם שינוי, הייתי מבקש ממך יו"ר הוועדה לעשות שינוי.

משולם נהרי: אמנם אתה מייצג תפיסה פוליטית מסוימת, אבל לדעת שמערכת החינוך היא הדבר היקר ביותר לכולנו.

משולם נהרי: החינוך צריך להיות בראש מעיינינו, וכמי שהופקד על הוועדה הזו, אתה צריך לייצג לא רק את הדעות האישיות, הפוליטיות - אני יודע שאי אפשר להתנתק – אבל הוועדה הזאת צריכה לתת מענה ופתרונות לכל האוכלוסייה, בלי יוצא מהכלל.

אילן שלגי: מה שאמרת הוא מובן מאליו.

מוחמד ברכה: היו"ר הקודם של הוועדה, חה"כ אורלב, נתן דוגמה יפה בעניין הזה.

משולם נהרי: אם נגשים את הדברים הללו, אני חושב שהממשלה לא תוכל להתעלם מוועדת החינוך.

משולם נהרי: בהצלחה.

ראובן ריבלין: ועדת החינוך דואגת לכל זרמי החינוך בישראל.

ראובן ריבלין: בעשור האחרון היא קיימה דיונים רבים בקשר לבעיה הקשה של הילדים הבדואים שנמצאים באזורים בלתי מוסדרים.

ראובן ריבלין: נכון שיש ויכוח בציבוריות הישראלית בקשר לחוקיות של הישובים הבלתי מוסדרים הללו, אבל ילדי ישראל לא צריכים להיפגע מכך.

ראובן ריבלין: נתנו את דעתנו לילדים בדואים, בדיוק כמו שנתנו דעתנו לזרמים העצמאיים.

ראובן ריבלין: אדוני היו"ר, איני נוהג לומר בשום ועדה את אשר אני אומר ברגע זה.

ראובן ריבלין: לוועדה הזאת יש מנהלת נמרצת, שאם חברי הכנסת חושבים שיוכלו להתעצל פה, אינם יודעים על מה הם סחים.

ראובן ריבלין: הגברת גידלי היא מנהיגה בעמה, ואני מציע ליו"ר הוועדה לשמור אתה על יחסים טובים.

ראובן ריבלין: אני מברך את כולכם, ובעיקר את חברי הכנסת הצעירים שבחרו ללכת לוועדה כל כך חשובה.

ראובן ריבלין: הם יידעו שיש שכר בעמלם, כי לא היה אדם שהיה בוועדת החינוך והקדיש זמן, שלא התמיד אחר כך בבחירתו לכנסת.

ראובן ריבלין: אני מודה לכולכם.

ראובן ריבלין: לחיי מדינת ישראל וכנסת ישראל.

אילן שלגי: אנחנו נפגשים פה ב-12:30, ומתחילים בזמן.

אילן שלגי: הישיבה נעולה.